"Met God se krag wat deur sy kinders werk, is elkeen van ons tot oneindig meer in staat as wat ons kan bid of dink," skryf Paulus aan die gemeente in Efese (Ef. 3:20) "Tog weerhou dit jou nie daarvan om by tye steeds moedeloos en kragteloos, selfs depressief te voel nie. Dit is menslik onmoontlik om altyd, onder alle omstandighede sterk te bly," skryf Nina Smit in haar splinternuwe boek, Wanneer vreugde my ontwyk. Maar daar is hoop, sê sy. Dit is wonderlik om te weet dat in swaarkrytye wanneer jy wel moed verloor of depressief voel, God jou omstandighede ken en gereedstaan om jou te help.
In Wanneer vreugde my ontwyk bied Nina 52 oordenkings wat die leser daaraan sal herinner dat die beste medisyne vir negatiewe emosies soos moedeloosheid en magteloosheid die wete is dat God juis dán 'n pad met jou wil stap; dat Hy reeds alles van jou omstandighede weet. Boonop mag jy daarvan seker wees dat Hy elke oomblik van hierdie krisistyd by jou sal wees om jou met sy wonderwerkende krag te ondersteun.
Nina Smit is bekend vir haar talle dagboeke, kinderboeke en boeke vir vroue oor verskeie onderwerpe. Haar jongste publikasies sluit in Beloftes vir Ma's, Genade vir vandag, Omvou my met u liefde, Here – grootdruk, Leef in sy lig, Leef as oorwinnaar en God sorg vir jou. Sy is getroud met Johan Smit. Hulle is die ouers van drie volwasse kinders en woon in Somerset-Wes.
As jy moedeloos is …
My vriendin Elise Bosch werk in Hillbrow waar sy dit haar lewenstaak maak om verwaarloos­de en swaarkrymense op verskillende maniere by te staan en te help. Ten spyte daarvan dat sy self ver van gesond is, raak sy nooit uitgepraat oor hoe bevredigend sy hierdie bediening van haar vind nie. Maar in die Lig-tydskrif van September 2015 vertel sy vir die eerste keer van haar ontoereikendheid. Twee van haar Hillbrow mense is op dieselfde dag oorlede: die een 'n tingerige sesjarige dogtertjie wat na 'n wrede verkragting in die hospitaal aan inwendige bloeding en septisemie oorlede is; en die ander een 'n bejaarde tannie wat haar hele uitgebreide gesin met haar karige pensioengeldjies moes onderhou. Dié tannie se man is baie skielikoorlede, maar sy het steeds sy skoene langs haar voordeur gehou, want, het sy vir Elise vertel: "As hy terugkom, gaan hy sy skoene nodig hê."
"Vanoggend Here, is ek opstandig oor hierdie twee sterfgevalle," bieg Elise in haar Lig-rubriek. "Só opstandig